Կան Կվարչիա

**Կան Վալերիևիչ Կվարչիա** (), աբխազ քաղաքական գործիչ, Աբխազիայի Ժողովրդական ժողովի 5-րդ և 7-րդ գումարման պատգամավոր (2012-2017, 2022-ից), Սուխումի քաղաքապետի պաշտոնակատար (2019-2020)։

## Կենսագրություն
Կան Կվարչիան ծնվել է 1974 թվականի հուլիսի 1-ին։ 1991 թվականին ավարտել է Սուխումի թիվ 10 միջնակարգ դպրոցը։ 1991 թվականին ընդունվել է Աբխազիայի պետական ​​համալսարանի պատմաիրավական ֆակուլտետը՝ իրավագիտության մասնագիտությամբ։ 1995-1998 թվականներին եղել է Սուխումի զովացուցիչ ըմպելիքների գործարանի մատակարարման և վաճառքի բաժնի վարիչ։ 2002-2004 թվականներին եղել է «Աբխազվտորռեսուրսի» պետական ընկերության գլխավոր տնօրենի տեղակալ։ 2007 թվականին ավարտել է Սուխումի բաց ինստիտուտը՝ տնտեսագիտության և իրավունքի մասնագիտությամբ։

1992-1993 թվականների վրաց-աբխազական պատերազմի վետերան, «Լեոնի» շքանշանակիր, պարգևատրվել է նաև «Արիության համար» մեդալով։

Ամուսնացած է, ունի երեք երեխա։

## Քաղաքական կարիերա
2007-2011 թվականներին եղել է Սուխումի քաղաքային խորհրդի անդամ, բնակարանային և կոմունալ ծառայությունների հանձնաժողովի նախագահ։

### Աբխազիայի Ժողովրդական ժողովի պատգամավոր
2012 թվականի մարտի ընտրություններում՝ Կվարչիան հաջողությամբ առաջադրվեց Ժողովրդական ժողովի 5-րդ գումարման մանդատի համար թիվ 31 ընտրատարածքում (Տկվարչելի), հաղթելով առաջին փուլում՝ հավաքելով ձայների 39,16%-ը՝ ընդդեմ երեք այլ թեկնածուների, իսկ երկրորդ փուլում հաղթելով գործող պատգամավոր Ալեքսանդր Չենգելիային։

2014 թվականի հոկտեմբերի 7-ին Կվարչիան 27 կողմ, 4 դեմ ձայներով (31 ներկաներից) ընտրվեց Ագրարային քաղաքականության, բնական ռեսուրսների և էկոլոգիայի հանձնաժողովի նախագահ՝ փոխարինելով Նոդիկ Կվիցինիային, ով հետախուզման մեջ էր և հետագայում դատապարտվելու էր ռուս գործարար Սերգեյ Կլեմանտովիչի և նրա գործընկեր Օքսանա Սկարեդնովայի սպանության համար։

### Սուխումի քաղաքապետի պաշտոնակատար
2019 թվականի հոկտեմբերի 21-ին Աբխազիայի նախագահ Ռաուլ Հաջիմբան հրամանագիր է ստորագրել Կան Կվարչիային Սուխումի քաղաքային վարչակազմի ղեկավարի պաշտոնակատար նշանակելու մասին։ Նույն օրը ավելի վաղ նախագահի հրամանագրով Ադգուր Խարազիան, ով այդ պաշտոնը զբաղեցնում էր 2014 թվականի հոկտեմբերից, ազատվել էր մայրաքաղաքի քաղաքապետի պաշտոնից։ Քաղաքպետի ժամանակավոր պաշտոնակատարի պարտականությունները կատարել է մինչև 2020 թվականի ապրիլի 30-ը։ Նախագահ Ասլան Բժանիայի հրամանագրով նրան փոխարինել է Բեսլան Էշբան։

### Աբխազիայի Ժողովրդական ժողովի պատգամավոր
2022 թվականի մարտի ընտրություններում՝ Կվարչիան ընտրվել է Ժողովրդական ժողովի 5-րդ գումարման պատգամավոր։

## Սպանության փորձ
2016 թվականի հոկտեմբերի 17-ին՝ ժամը 7:10-ի սահմաններում, Աբխազիայի պետական ​​հեռուստառադիոյի շենքի մոտ տեղի ունեցած պայթյունի հետևանքով մարդ է զոհվել։ Հետաքննությունը պարզել է, որ ռումբը վաղաժամ է պայթել, ինչի հետևանքով սպանվել է հավանական մարդասպանը, որը ճանաչվել է Ռուսաստանի Դաշնության քաղաքացի Ս.Լ. Տարասենկո անունով, և որ Կվարչիան եղել է նրա նպատակային թիրախը: Նոյեմբերի 2-ին ոստիկանությունը ձերբակալել է ընդդիմադիր «Ամցախարա» կուսակցության քաղխորհրդի անդամ Ադգուր Կորսենտիային՝ հարձակման փորձին առնչություն ունենալու կասկածանքով։ Նոյեմբերի 5-ին Սուխումիի քաղաքային դատարանը շարունակել է կալանքը մինչև հետաքննությունը։ Նոյեմբերի 12-ին դա հաստատվել է վերաքննիչ բողոքում։

## 2024-ի հրաձգություն

2024 թվականի դեկտեմբերի 19-ին Աբխազիայի խորհրդարանի շենքում տեղի ունեցած հրաձգության հետևանքով վիրավորվում են պատգամավորներ՝ Կան Կվարչիան և Վախթանգ Գոլանձիան։ Երկուսն էլ հոսպիտալացվել էին Հանրապետական հիվանդանոց, սակայն Գոլանձիայի կյանքը փրկել չի հաջողվել: Աբխազիայի Ժողովրդական ժողովի պատգամավոր Ադգուր Խարազիան ճանաչվել է որպես հրաձգության մեջ կասկածվող: Պատգամավորի նկատմամբ քրեական գործ է հարուցվել նաև գործընկերոջ սպանության համար։ Հանրապետության դատախազությունը հրապարակել է ժողովրդական պատգամավորի անձեռնմխելիությունը վերացնելու առաջարկություն խորհրդարան ուղարկելու որոշման մասին։

## Ծանոթագրություններ

Կատեգորիա:21-րդ դարի աբխազ քաղաքական գործիչներ
Կատեգորիա:Աբխազ քաղաքական գործիչներ
Կատեգորիա:Աբխազիայի Ժողովրդական ժողովի 5-րդ գումարման պատգամավորներ
Կատեգորիա:Աբխազիայի Ժողովրդական ժողովի 7-րդ գումարման պատգամավորներ
Կատեգորիա:Սուխումի քաղաքային խորհրդի անդամներ
Կատեգորիա:Սուխումի քաղաքապետներ
Կատեգորիա:Վրաց-աբխազական պատերազմի մասնակիցներ